Nyɔŋmɔ Nanemɛi Feɔ Nɔ Ni Hi\nKɛ́ oyɛ naanyo ko ni obuɔ lɛ ni okɛ woo haa lɛ lɛ, obɔɔ mɔdɛŋ ni otamɔ lɛ. Biblia lɛ kɛɔ akɛ: “Yehowa hi ni eja.” (Lala 25:8) Kɛji akɛ wɔɔnyɛ wɔfee Nyɔŋmɔ nanemɛi lɛ, esa akɛ wɔfee mɛi ni hi kɛ mɛi ni ja. Biblia lɛ kɛɔ akɛ: “Nyɛfea Nyɔŋmɔ kaselɔi tamɔ bii ni asumɔɔ, ni nyɛnyiɛa yɛ suɔmɔ mli.” (Efesobii 5:1, 2) Naa gbɛ̀i komɛi ni wɔɔtsɔ nɔ wɔfee nakai:\nYe obua mɛi krokomɛi. “Nyɛhaa wɔfea mɛi fɛɛ ejurɔ.”—Galatabii 6:10.\nTsu nii waa. “Julɔ lɛ ekaju dɔŋŋ, shi moŋ ebɔ mɔdɛŋ ni ekɛ eniji atsu nitsumɔ kpakpa.”—Efesobii 4:28.\nHa ohe atse yɛ gbɔmɔtsoŋ kɛ jeŋba mli. “Nyɛhaa wɔtsuua wɔhe kɛjɛa heloo kɛ mumɔ fɛɛ he muji mli, ni wɔgbe hetsemɔ naa yɛ Nyɔŋmɔ gbeyeishemɔ mli.”—2 Korintobii 7:1.\nOkɛ oweku lɛ mli bii aye yɛ suɔmɔ kɛ bulɛ mli. “Sa akɛ nyɛ hu nyɛteŋ mɔ fɛɛ mɔ asumɔ lɛ diɛŋtsɛ eŋa nakai, tamɔ lɛ diɛŋtsɛ ehe; koni ŋa lɛ hu ashe ewu. Nyɛ bii lɛ, nyɛboa nyɛfɔlɔi lɛ atoi.”—Efesobii 5:33–6:1.\nJiemɔ suɔmɔ kpo otsɔɔ mɛi krokomɛi. “Nyɛhaa wɔsumɔsumɔa wɔhe; ejaakɛ suɔmɔ lɛ Nyɔŋmɔ mli ejɛ.”—1 Yohane 4:7.\nBó maŋ lɛ mlai atoi. “Mɔ fɛɛ mɔ aba ehe shi aha [nɔyeli] hegbɛi ni yeɔ nɔ lɛ . . . Mɔ gbɛfaŋ ni ji onia lɛ, nyɛtsua onia; mɔ nɔ ni ji too lɛ, too.”—Romabii 13:1, 7.